- Wormefa
- <
- 9
- >

9
Yãhã tesẽ ke nna mpãy ne ke pe yãŋ yi
1 N ga ra nampyeŋ- Yiifee- wĩĩ pãã yagaa, pe myaha maha kẽ: Yiisrɛfa. Cĩĩnde ne tẽ ga pãã ye ye; tẽ ma Yãhã Yĩndefua Crise tẽntẽle, n saha kawar fua ye. Yãhã Yrã le maha ma ra laam wo, ma ra kaplãŋ sroŋ, ndoo gɛ cã cĩĩnde ne tẽ n pãã. 2 Ta nampyeŋ- Yiisrɛfa wĩĩ ta, ra laam byɛ n wlãhã nii ra ye, le n maha nii ra yaa, n sẽ waha sã n wãy le ne ye. 3 Pe nii ra terfa, le ma ne pye mii, n ga waha pe draha gbe, n nii mii Yãhã yoosẽn ta ra na, ta n cɛr Crise na, poo n -sẽ ra draha gbe, ma sya yaha, loo ne ga tãy ra ye. 4 Yiisrɛ- terfa me pe ne: Yãhã poo yãŋ yi, ma nii pe yee ke pii, ma ke ya nayɔ̃r yar pe na; Yãhã naambiyãr le poo ne. Loo na, kãnde lii ke le ta, ke le le soho poo koho wo, ma ke wãsey kãnde yar pe na, ma -sẽ bii yɛ̃ tɛr pe ye kayũhũ wãwãã ne pe faale wãdyaha kẽ. 5 Pe byɛ ma faale wãdyaha Brama kur kuɛ pii. Yesu gɛ tuu see ba nawee, u see poo ter na, woo wii u ma kai- byɛ yĩŋ na. Yãhã miingbãŋ yai ke naa n sey yalebyɛ. Le nii ke syi.
6 N sẽ yee Yãhã ke bii yɛ̃ tɛr kai lii ne, le nii wãwaha ye. Lii le ma le na, mpãy byɛ pe ma Yiisrɛ kur kuɛ pii, pe byɛ sẽ me pe ma cĩĩnde Yiisrɛ- ye, koo kẽ. 7 Pe sya maha nii Brama kur kuɛ pii, pe byɛ sẽ -sẽ wee Brama pii cĩĩnde ye. Ye sẽ yãã, Yãhã gɛ bii Brama pye ma yee: «Ma dya Yisyake kur wãm poo me, pe ga ba nii ma cĩĩnde kur kuɛ pii.» 8 Kapãn nde yĩntaha kẽ, mpãy byɛ, le tãy Brama ya ye u n pe see, poo sẽ me pe ma Yãhã pii ye; Yãhã bii yɛ̃ tɛr mpãy wãwãã ne Brama kẽ, poo ya me pe ma Brama cĩĩnde kur kuɛ pii. 9 Yãhã bii yɛ̃ tɛr Yisyake wãsee wĩĩ na kaplãŋ nkãy ne, ke ngĩĩ: Yãhã bii Brama pye ma yee:
«Dyɛ laa yagaa syi, n ga dur ba,
n ba yãã ma cɔɔ naa kicar see.»
10 Le sẽ nii loo ya ye. Loo kur kuɛ ye, Yerbeka wĩĩ bya pye koo syi dyaŋ. Wuhuwãm syãm mpãy tuu see naam kicar, pe see tuhufua nen na; pe tuhufua kẽ wo wãdyaha Yisyake ne. 11-12 Pe wuhuwãm pe sẽ bii see wa ye, ye cã pe sẽ ba kapee laa pye yãã kayĩĩ laa ne ye, Yãhã bii cãã poo nen waa yãŋ yi wa, ma pe nahafua Yerbeka pye ma yee:
«N ga ba ta, cĩĩfua woo n yahasee sya
kai- wo u lɛfua yaha.»
Yãhã loo nde pye ma le yar wo cã, ke ma yee ke ga nawee yãŋ yi, ke sẽ ne ufua pyer yãŋ ye. Yãhã laam wĩĩ ne loo ne. 13 Loo ne le bii cãã yrũhũ yaha pe wuhuwãm wĩĩ na Yãhã sabangbãŋ wo ma yee: «Dyakuba wĩĩ n tãy ra ye, le tɛr Yesɔɔ wĩĩ yaha.» 14 Wo ma loo nde yãŋ, wo ga waha yee la, Yãhã sẽ n sroŋ ye? Aye, wo saha yee ke syi ye! 15 Ye sẽ yãã, faale na, Yãhã bii Musa pye ma yee:
«N ma yee n ga wii fɛn di,
n ga ufua fɛn di.
N ma yee n ga yɔ̃ wii na,
n ga yɔ̃ ufua na.»
16 Yãhã ma yee ke ga nawee yãŋ yi, ye cã le sẽ nii mii ufua laam wĩĩ ne koo kẽ Yãhã n loo pye ye; le sẽ maha nii mii ufua u ya plãhã laa wãpyeŋ ne koo kẽ ye. Le yai Yãhã ye, koo kẽ ke n ufua fɛn di. 17 Yãhã sabangbãŋ wo le ma le yrũhũ yaha ma yee, Yãhã bii Syiptefa yĩŋfuangbãŋ pye ma yee:
«N ma ta Syipte kãntraha yĩŋ na,
ma yee n ga ra fãngangbãŋ yar kai- nkãy ne
tẽ ga pye ma na*9.17 Faale cãã na, pe Yiisrɛfa bii pye Syipte yĩŋfuangbãŋ yãmpar koho wo. Yãhã bii fãnga wãã Musa kẽ, u n waha naa laanwɔ wũhũ pye ma naa Yãhã fãngangbãŋ yar Syiptefa na. Syipte yĩŋfuangbãŋ laam -sẽ bii waha tɛr, u sẽ bii kãnde wãã Yiisrɛfa kẽ fãhãfãhã ye.,
ta miingbãŋ n yi kãntraha kur byɛ na.
Koo kẽ ta n ma ta yĩŋ na.»
18 Ye sẽ yãã, le ma tãy Yãhã ye, ke n yee ke ga wii fɛn di, ke ga ufua fɛn di; le ma tãy ke ye, ke n yee ke ga wii ta ufua laam n waha, ke ga ufua ta ke syi.
Yãhã ncafũhũ tesẽ ke laantãr ne
19 Laa na, waa ga waha ra yey u yee: «Yãhã ma ke nawee- ta ke syi, pe ga waha laa pye la mii Yãhã laam wĩĩ ya sẽ ne ye? Pe ma -sẽ nii ke laam wũhũ pye, nwa ke n maha n yee pe tee n pye?» 20 Mboo nawee, ma kloŋ tɛr, ma tee n pãã Yãhã ne ke syi. Kla saha ke fããfua pye ke yee, ta fããfua, nwa ma n ra fãã mma ma syi dyaŋ ye. 21 Ye sẽ gbãhã fããfua yãã la, ke cuhu byɛ ma woo wãŋ; ngii wĩĩ ma tãy u ye, u ga waha ke kla fãã ke cuhu ne. Le ma tãy ke gbãhã fããfua ye, u ga waha u cuhu gaa kũũ u gbãi laa fãã u naa kayɔ̃r le le laam wo. Le ma maha tãy u ye, u ga waha koo cuhu gaa kũũ u gbãi laa fãã kafar wãkuee wĩĩ.
22 Ye sẽ yãã, Yãhã wĩĩ bya ma koo syi dyaŋ; ke nawee- byɛ tãhã. Le ma tãy ke ye, ke ga waha nawee- mpãy ta ke ke ncafũhũ yar nawee- byɛ na, ke fãngangbãŋ ne. Poo mii gɛ pe ta Yãhã n ke ncafũhũ yar, pe yai wãpẽn ne. Yãhã -sẽ maha ke laam yĩn yaha pe wĩĩ na. 23 Le ma tãy ke ye, ke ga waha nawee- mpãy ta ke ke nayɔ̃r yar nawee- byɛ na, ke nayɔ̃r rii kacãn wee te na ye. Poo mii byɛ, pe ta Yãhã n ke laantãr yar nawee- byɛ na pe ga ke nayɔ̃r ter yãã.
24 Wii Yesu kãndeyãrfa me, Yãhã wo yãŋ yi Yiifee- nsoho wo tesẽ mpãy bya ne pe wee Yiifee- ye. 25 Loo ne, faale Yãhã kaplãŋ tɔ̃rfua Yosee le yrũhũ yaha ma yee, Yãhã bii yee:
«Mpãy pe wee ra nawee- ye,
poo me tẽ ga yee ra nawee-.
Mpãy pe wĩĩ sẽ naa n tãy ra ye ye,
yagaa n ga pe yee ra laanfa.
26 Teelii wo nawee- naa pe pye ma yee:
Yãhã nawee- sẽ me ye ne ye,
loo teele ya wo, nawee- ga pe pye pe yee:
Yãhã gii ke ma yrãŋ, koo pii me ye ne.»
27 Faale Yãhã kaplãŋ tɔ̃rfua Yisa bya maha nde yrũhũ yaha Yiisrɛfa wĩĩ na ma yee:
«Yiisrɛfa pe sya syar mii
flã dyaŋ muhulangbãŋ yɛ̃ na,
mpãy pe ga sya yaha pe laam wo,
pe ga pye carle ya.
28 -Ye yãŋ,
Yĩŋfua Yãhã ke kai- nkãy cãã pãã yaha,
ke ga ke byɛ pye kua yagaa driyɛ̃ wo.»
29 U Yisa maha le pãã poo Yiisrɛfa wĩĩ na ma yee:
«Yĩŋfua Yãhã gii yɛrsaha wee
ke fãngangbãŋ na ye,
ke ma ne pye ke sẽ tyii
wo wãlɛ kur kuɛ pii mpãy na driyɛ̃ wo ye,
wo wĩĩ ne ga pye le kua kãã driyɛ̃ wo,
Sodɔ̃fa wãŋ syi dyaŋ Gumorfa ne.»
Yiisrɛfa pe le Yesu kapãyĩĩ wĩĩ sye
30 Too ga waha lii ya pãã, loo ne nde: Mpãy pe wee Yiifee- ye, ma maha pye pe sẽ naa n kɛ pe sroŋ Yãhã yĩnde na ye, pe Yesu wãta pe Yatɛr pe ta Yãhã n yee pe sroŋ ke yĩnde na. 31 Yiisrɛfa poo na, pe yee kãnde lii Yãhã le ta, poo ga pe ya plãhã le wãyãr ne pe sroŋ Yãhã yĩnde na. Pe sẽ -sẽ waha yia loo ne ma sroŋ ye. 32 Nwa ta? Pe sẽ naa n kɛ pe koho taha yaha Yãhã na, ke n pe ta pe n sroŋ ke yĩnde na ye. Pe ba yee kãnde lii le ta, poo ga pe ya plãhã le wãyãr ne pe sroŋ ke yĩnde na pe ya koho fãnga ne. Ntẽmblaha gii nawee- n kũn ke na, pe ga kũn koo na. 33 Koo ntẽmblaha nge wĩĩ ne le bii cãã yrũhũ yaha Yãhã sabangbãŋ wo ma yee:
«-Ye yãŋ,
n ga ntẽmblaha gaa ta Yurusalɛm wo,
nawee- n naa n kũn ke na;
ntẽmbangbãŋ kẽ ke ne,
ke ga nawee- ta pe n cɛr ter flɛ sĩĩ.
Mpãy pe -sẽ koho taha yaha
koo ntẽmbangbãŋ nge na,
poo saa too yãã ye.»

- Wormefa
- <
- 9
- >

*9:17 9.17 Faale cãã na, pe Yiisrɛfa bii pye Syipte yĩŋfuangbãŋ yãmpar koho wo. Yãhã bii fãnga wãã Musa kẽ, u n waha naa laanwɔ wũhũ pye ma naa Yãhã fãngangbãŋ yar Syiptefa na. Syipte yĩŋfuangbãŋ laam -sẽ bii waha tɛr, u sẽ bii kãnde wãã Yiisrɛfa kẽ fãhãfãhã ye.

© 1993 WBT